
Integrációs törekvések Franciaországban: Emmanuel Macron politikája és a korábbi kísérletek

Kutatási kérdésem a következő: Mik az Emmanuel Macron elnöksége alatti integrációs politika alapjai, és ezek a törekvések hogyan illeszkednek a korábbi kísérletek folyamataihoz, tapasztalataihoz? A dolgozat az integrációs törekvések tekintetében elsősorban a muszlim kisebbségre fókuszál.
Kutatásom induktív esettanulmány, az utóbbi 1-2 év során fokozatosan épülő és fejlődő macroni stratégiák elemeit gyűjti össze és strukturálja a folyamatok értelmezéséhez. Ezeket az eredmények a korábbi integrációpolitika alkotása szempontjából meghatározó korszakok politikáival és tendenciáival és tapasztalataival kerülnek összevetésre, elsősorban a francia köztársasági alapeszmék által meghatározott ideológiai kerethez való viszonyulás alapján.
A dolgozat három meghatározó időszak vonatkozásában vizsgálja az integrációs kérdéseket, ezek a Mitterrand elnökségének (1981-1995), Chirac és Sarkozy elnökségeinek (1995-2012), valamint Macron elnökségének (2017-) korszakai.
A dolgozat elsősorban állami és pártpolitikai szinten vizsgálja az integrációs politikát. A fő aktorok a köztársasági elnökök és fontos kormányzati szereplők, valamint a vonatkozó francia intézményrendszerek és vezetőik. Kutatásomban elsődleges és másodlagos forrásokat is használok.
A kutatás során az integrációs politikát két meghatározó dimenzióban vizsgálom. A szociális jellegű kérdéseket foglalkozó kategória a Franciaországban élő muszlim közösség társadalmi helyzetére fókuszál, érintve a foglalkoztatás, diszkrimináció és állami oktatás kérdéseit. A kulturális-vallási dimenziót vizsgáló fejezetekben pedig elsősorban az iszlám vallásgyakorlás működésének kérdéseivel foglalkozom. Emellett mindkét kategóriát átszövő elemként az integrációs intézményrendszer működése és változásai is a kutatás részét képezik.
Kutatásom legfőbb eredményei a következők:
A Macron elnöksége alatt megfogalmazott fő integrációs prioritások a kulturális-vallási politikák 2000-es évek óta tartó felértékelődését követik. A szociális integrációt érintő politikák tekintetében kiemelhető a fiatalabb generációkra helyezett hangsúly, valamint az ezt segítő oktatáspolitikát érintő intézkedések.
Az utóbbi három évtized során a francia republikanizmus elvei, főként a laïcité, értelmezése a gyakorlati politikaalkotásban fokozatosan felpuhult, miközben a francia köztársasági alapértékek között is ellentmondások mutatkoznak.



